कांग्रेसले पहल लिन नसकेपछि एमाले तयार भयो : महासचिव पोखरेल
नेकपा (एमाले) का महासचिव शङ्कर पोखरेलले निर्वाचनबाट नेपाली कांग्रेस पहिलो शक्ति बने पनि सरकार गठनमा पहलकदमीको भूमिका निर्वाह गर्न नसकेपछि दोस्रो ठूलो दल एमालेले राजनीतिक नेतृत्व लिएको बताउनुभएको छ ।
गोरखापत्र अनलाइनकाठमाडौं, पुस १० गते । नेकपा (एमाले) का महासचिव शङ्कर पोखरेलले निर्वाचनबाट नेपाली कांग्रेस पहिलो शक्ति बने पनि सरकार गठनमा पहलकदमीको भूमिका निर्वाह गर्न नसकेपछि दोस्रो ठूलो दल एमालेले राजनीतिक नेतृत्व लिएको बताउनुभएको छ । बालकोट बैठकको सहमतिपछि पत्रकारसँग संक्षेपमा कुरा गर्नुहुँदै महासचिव पोखरेलले सो कुरा बताउनुभएको हो ।“सम्पन्न निर्वाचनले नेपाली काँग्रेसलाई पहिलो दलको रूपमा निर्वाचित गरे पनि सरकार गठन, मुलुकको निकासमा पहलकदमी लिन नसकेपछि दोस्रो ठूलो पार्टी एमालेले पहलकदमी लिने नैतिक बाध्यता आइलाग्यो” महासचिव पोखरेलले भन्नुभयो ।राष्ट्रपति भण्डारीले निर्धारण गर्नुभएको समयमा संविधानको धारा ७६ को (२) अनुसार सरकार गठन गर्न एमालेले नेतृत्व लिएको उहाँले चर्चा गर्नुभयो । आम जनादेशभन्दा विपरीत हुने अवस्थालाई ध्यानमा राखेर दलहरुबीच छलफल हुँदा माओवादी केन्द्रका अध्यक्ष पुष्पकमल दाहाल ‘प्रचण्ड’ को नेतृत्वमा उपधारा (२) अनुसार नै सहमति बनेको उहाँले जानकारी दिनुभयो । महासचिव पोखरेलले एमाले, माओवादी केन्द्र, राष्ट्रिय स्वतन्त्र पार्टी, राष्ट्रिय प्रजातन्त्र पार्टी, जनता समाजवादी पार्टी, जनमत पार्टी र नागरिक उन्मुक्ति पार्टीसहित संसदमा १६६ सङ्ख्या रहेको बताउनुभयो । “स्वाभाविक रूपमा जुन दलहरू सहमत भएका छन्, उपधारा (२) अन्तर्गतको सरकार गठनको बाटो स्पष्ट पारेका छौँ । सरकार गठन पछाडि सबै विषयमा छलफल गरेर अगाडि बढ्छौँ” उहाँले भन्नुभयो । बैठकमा एमाले र माओवादी केन्द्रका नेतासहित रास्वपाका सभापति रवि लामिछाने, जसपाका वरिष्ठ नेता अशोक राई, जनमत पार्टीका अध्यक्ष डा. सिके राउत  लगायतका नेताहरू पनि सहभागी हुनुहुन्थ्यो । यसैबीच बालकोटमा भएको सहमतिअनुसार प्रधानमन्त्रीमा बहुमतसहित दाबी पेस गर्न दलका नेताहरू राष्ट्रपति भवन शीतल निवास पुग्नुभएको जानकारीमा आएको छ । 